Caudipteryx
Store norske leksikon,Realfag,Paleontologi,Virveldyr,Krypdyr,Dinosaurer
Caudipteryx var en slekt av fjærkledte rovdinosaurer som levde tidlig i krittperioden (rundt 127 millioner år siden).
Beskrivelse Caudipteryx var liten, omtrent 90 cm fra snute til halespiss, og gikk på to ben. Den hadde flere fugleliknende trekk: Kjevene med noen få tenner var dekket av et nebb, og de hadde store fjær på halen og på forlemmene. Resten av kroppen var dekket av dun. Fasongen på fjærene og de korte armene tilsier at den verken kunne fly eller glidefly, og den kan ha brukt fjærene for å tiltrekke seg en partner eller som isolasjon. Fossiler Svært godt bevarte fossiler av Caudipteryx er funnet i nordøstre Kina. Systematikk Caudipteryx var en oviraptorosaur og hører til i orden Saurischia. Les mer i Store norske leksikon dinosaurer